b'\n_START_ARTICLE_\nAntanas Gradeckas\n_START_PARAGRAPH_\nAntanas Gradeckas (1929 m. bir\xc5\xbeelio 13 d. Kalvarijoje, Marijampol\xc4\x97s apskr. \xe2\x80\x93 2007 m. liepos 23 d. Alytuje) \xe2\x80\x93 muzikos mokytojas, choro ir orkestro dirigentas.\n_START_SECTION_\nBiografija\n_START_PARAGRAPH_\nMokydamasis Roki\xc5\xa1kio berniuk\xc5\xb3 gimnazijoje, pirm\xc4\x85sias muzikos \xc5\xbeinias gavo i\xc5\xa1 mokytoj\xc5\xb3 Kazimiero Jovai\xc5\xa1os, Jono \xc4\x8ciurlionio ir Vytauto \xc4\x8cetkausko. 1955\xe2\x80\x931960 m. choro dirigavim\xc4\x85 neakivaizdiniu b\xc5\xabdu studijavo Lietuvos valstybin\xc4\x97je konservatorijoje (vyr. d\xc4\x97st. Algimanto Lopo klas\xc4\x97)._NEWLINE_Nuo 1950 m. \xe2\x80\x93 Roki\xc5\xa1kio 2-osios vidurin\xc4\x97s mokyklos muzikos ir dainavimo mokytojas, mergai\xc4\x8di\xc5\xb3 choro, pu\xc4\x8diam\xc5\xb3j\xc5\xb3 orkestro, kankli\xc5\xb3 ir skudu\xc4\x8di\xc5\xb3 ansambli\xc5\xb3 vadovas. 1958\xe2\x80\x931961 m. \xe2\x80\x93 Roki\xc5\xa1kio vaik\xc5\xb3 muzikos mokyklos direktorius ir vidurin\xc4\x97s mokyklos pu\xc4\x8diam\xc5\xb3j\xc5\xb3 orkestro, kaimo kapelos ir kankli\xc5\xb3 ansamblio vadovas._NEWLINE_Nuo 1961 m. trumpai buvo Druskinink\xc5\xb3 vaik\xc5\xb3 muzikos mokyklos direktorius ir miesto pu\xc4\x8diam\xc5\xb3j\xc5\xb3 orkestro dirigento pad\xc4\x97j\xc4\x97jas._NEWLINE_1961\xe2\x80\x931985 m. \xe2\x80\x93 Lietuvos \xc5\xa1vietimo ministerijos Mokykl\xc5\xb3 valdybos muzikos inspektorius. Daug prisid\xc4\x97jo prie Lietuvos vaik\xc5\xb3 muzikos mokykl\xc5\xb3 tinklo pl\xc4\x97tros ir metodinio bei pedagoginio muzikos mokytoj\xc5\xb3 darbo gerinimo, bendrojo lavinimo mokykl\xc5\xb3 moksleivi\xc5\xb3 muzikinio estetinio aukl\xc4\x97jimo sistemos tobulinimo, respublikini\xc5\xb3 moksleivi\xc5\xb3 dain\xc5\xb3 \xc5\xa1ven\xc4\x8di\xc5\xb3 ir \xe2\x80\x9eDain\xc5\xb3 dainel\xc4\x97s" konkurs\xc5\xb3 organizavimo. 1961 m. sub\xc5\xabr\xc4\x97 Lietuvos muzikos mokytoj\xc5\xb3 mi\xc5\xa1r\xc5\xb3j\xc4\xaf chor\xc4\x85 ir buvo vienas i\xc5\xa1 jo dirigent\xc5\xb3, suorganizavo daug koncert\xc5\xb3._NEWLINE_1979\xe2\x80\x931985 m. buvo Respublikinio vaik\xc5\xb3 muzikos mokykl\xc5\xb3 pu\xc4\x8diam\xc5\xb3j\xc5\xb3 instrument\xc5\xb3 orkestro \xe2\x80\x9e\xc5\xa0vietimietis" (1982 m.) meno vadovas ir vyr. dirigentas. Orkestr\xc4\x85 i\xc5\xa1mok\xc4\x97 \xc4\xafvairi\xc5\xb3 k\xc5\xabrini\xc5\xb3 ir Lietuvoje sureng\xc4\x97 nema\xc5\xbea koncert\xc5\xb3._NEWLINE_Pedagogin\xc4\xaf darb\xc4\x85 dirbo Vilniaus Balio Dvariono de\xc5\xa1imtmet\xc4\x97je muzikos mokykloje, 1967\xe2\x80\x931997 m. \xe2\x80\x93 Vilniaus 3-ojoje (B. Jonu\xc5\xa1o) muzikos mokykloje, nuo 1995 m. iki \xc5\xa1iol \xe2\x80\x93 Vilniaus 2-ojoje muzikos mokykloje. Jam 1997 m. suteikta muzikos mokytojo metodininko kvalifikacijos kategorija._NEWLINE_Buvo Roki\xc5\xa1kio rajono dain\xc5\xb3 \xc5\xa1ven\xc4\x8di\xc5\xb3 organizatorius ir vyr. dirigentas, Vilniaus miesto dain\xc5\xb3 \xc5\xa1ven\xc4\x8di\xc5\xb3 dirigentas, 1964, 1969, 1970 ir 1977 m. respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 organizatorius ir dirigentas._NEWLINE_Suk\xc5\xabr\xc4\x97, instrumentavo ir redagavo k\xc5\xabrini\xc5\xb3 pu\xc4\x8diam\xc5\xb3j\xc5\xb3 orkestrui, sudar\xc4\x97 instrumentin\xc4\x97s ir vokalin\xc4\x97s muzikos leidini\xc5\xb3 (min\xc4\x97tini \xe2\x80\x9eDain\xc5\xb3 dainel\xc4\x97s" 1981, 1985 ir 1990 m. leidiniai), para\xc5\xa1\xc4\x97 muzikini\xc5\xb3 straipsni\xc5\xb3 ir koncert\xc5\xb3 recenzij\xc5\xb3. Kaip natografas daug k\xc5\xabrini\xc5\xb3 pareng\xc4\x97 spaudai. 1964 m. suteiktas nusipelniusio mokytojo vardas, apdovanotas keliais Liaudies \xc5\xa1vietimo pirm\xc5\xabno \xc5\xbeenkleliais. S\xc5\xabnus Vytautas Gradeckas irgi muzikas.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'